b'\n_START_ARTICLE_\nBeauty and the Beast (sang)\n_START_PARAGRAPH_\n\xc2\xabBeauty and the Beast\xc2\xbb (oversatt p\xc3\xa5 norsk til \xc2\xabKj\xc3\xa6rlighetens sang\xc2\xbb og \xc2\xabEvig kj\xc3\xa6rlighet\xc2\xbb) er en l\xc3\xa5t skrevet av Howard Ashman og komponert av Alan Menken for Disney-filmen Skj\xc3\xb8nnheten og udyret fra 1991. Balladen er inspirert av Broadway-teater._NEWLINE_L\xc3\xa5ten ble f\xc3\xb8rst spilt inn av skuespilleren Angela Lansbury i rollen som tekannen fru Potts. Sangen skildrer forholdet mellom de to hovedfigurene Belle og udyret; om hvordan de har l\xc3\xa6rt \xc3\xa5 godta hverandres ulikheter og blitt bedre av det. I filmen synges l\xc3\xa5ten samtidig som Belle og udyret danser i en stor ballsal. Den innovative bruken av dataanimasjon i denne scenen ble rost av flere kritikere._NEWLINE_L\xc3\xa5ten ble ogs\xc3\xa5 spilt inn som en popduett mellom Celine Dion og Peabo Bryson, som spilles under rulleteksten. Dion skulle egentlig synge l\xc3\xa5ten solo, men filmstudioet var redd hun ikke var kjent nok. Bryson ble dermed valgt til \xc3\xa5 synge sammen med henne. Denne versjonen ble blant annet utgitt p\xc3\xa5 Dions studioalbum Celine Dion. Tilsvarende sang Wenche Foss l\xc3\xa5ten i den norske filmoversettelsen, mens Torhild Sivertsen og Egil Eld\xc3\xb8en sang duettversjonen i rulleteksten. Inger Teien sang en ny oversettelse av l\xc3\xa5ten for rollen i scenemusikalen Skj\xc3\xb8nnheten og udyret ved Christiania teater i 2014._NEWLINE_Den engelske versjonen vant en Golden Globe og Oscar for beste sang. Den ble nominert til Grammy Awards for beste innspilling og beste l\xc3\xa5t, og vant for beste filml\xc3\xa5t og beste popl\xc3\xa5t av en duo eller musikkgruppe. Lansburys versjon av l\xc3\xa5ten fikk god kritikk, og flere mente at duettversjonen ble d\xc3\xa5rlig i sammenligning. Singelen ble imidlertid en suksess og gikk til toppen av Billboard Hot 100._NEWLINE_L\xc3\xa5ten etablerte Dions sangkarri\xc3\xa8re, og inspirerte flere artister til \xc3\xa5 lage popinnspillinger av kjente Disney-sanger. Lansburys versjon ligger for \xc3\xb8vrig p\xc3\xa5 62.-plass p\xc3\xa5 det amerikanske filminstituttets liste over filmhistoriens beste filml\xc3\xa5ter.'